Papersnake/gushiwen huggingface dataset:
忽不贫，喜卢仝书船归洛
孟郊（唐代）

贫孟忽不贫，请问孟何如。卢仝归洛船，崔嵬但载书。

江潮清归归，淮潮碧徐徐。夜信为朝信，朝信良卷舒。

江淮君子水，相送仁有馀。我去官色衫，肩经入君庐。

喃喃肩经郎，言语倾琪琚。琪琚铿好词，鸟鹊跃庭除。

书船平安归，喜报乡里闾。我愿拾遗柴，巢经于空虚。

下免尘土侵，上为云霞居。日月更相锁，道义分明储。

不愿空岧峣，但愿实工夫。实空二理微，分别相起予。

经书荒芜多，为君勉勉锄。勉勉不敢专，传之方在诸。
山中夜宿
顾况（唐代）

凉月挂层峰，萝林落叶重。掩关深畏虎，风起撼长松。
桃李吟
周岂（元代）

我为桃李吟，声调一何苦。昨日满园花，今朝半尘土。

桃李不长春，苦调难再陈。君看道旁妇，昔日朱门人。
题衢州驿舍
衢州士人（宋代）

千夫荷担在山阿，膏血如何有许多。
不若扁舟竟归去，休从清献墓前过。
一丛花
晁端礼（宋代）

谪仙海上驾鲸鱼。谈笑下蓬壶。神寒骨重真男子，是我家、千里龙驹。经纶器业，文章光焰，流辈更谁如。

渊明元与世情疏。松菊爱吾庐。他年定契非熊卜，也未应、鹤发樵渔。手栽露桃，亲移云杏，真是种星榆。
玉漏迟 春日有怀
张翥（元代）

病怀因酒恼。依稀梦里，吴娃娇小。金缕歌残，人去月斜云杳。怕见栖香燕晚，又怕听、啼花莺晓。庭院悄。生衣欲试，风寒犹峭。窈窕青粉墙低，送影遇秋千，蓦然间笑。半朵棠梨，微露凤钗红袅。近日琴心倦写，更远信、西沉青鸟。虚负了。花月一春多少。
与鄠县源大少府宴渼陂
杜甫（唐代）

应为四陂好，金钱罄一餐。
饭抄云子白，瓜嚼水精寒。
无计回船下，空愁避酒难。
主人情烂熳，持荅翠琅玕。
金泉寺
王克逊（宋代）

冲虚蝉屣世绵绵，胜地人来尚凛然。
不见彩云迎皓鹤，空留怪石漱清泉。
穷居
陆游（宋代）

半世伥伥信所之，穷居仍抱暮年悲。
烧金术误囊衣薄，种黍年凶酒味醨。
大厦万间空有志，後车千乘更无期。
掩书常笑城南杜，麻屦还朝授拾遗。
黄山游劵既偿古诗一章与文远万里彦夫别
程敏政（明代）

郡推即告去，州将亦辞还。勇哉三丈夫，追随入深山。

屡冲溪雨寒，不畏泥途艰。行行抵峰麓，划尔非人寰。

淼淼朱沙泉，六六芙蓉鬟。尘中五十载，一笑开心颜。

知己正不多，同服同乡关。会当谢缨冕，结屋霜林间。

与子分净社，览胜同跻攀。相看岁云暮，乘此三日閒。

停杯戒明发，解袂清溪湾。
偶成
钱起（唐代）

含毫意不浅，微月上帘栊。门静吏人息，心闲囹圄空。

繁星入疏树，惊鹊倦秋风。始觉牵卑剧，宵眠亦在公。
孟子·山径
陈普（宋代）

山径之行才不用，依然茅{上蔇下木}是荆榛。
人心顷刻无容放，稍或遗忘欲遂生。
读史有感三首 其三
陆游（宋代）

苏门长啸不可亲，鹿门采药更绝尘。老死故山虽自许，掩书未免愧斯人。
梅市道中
张良臣（宋代）

连雨疏篷不耐关，脩眉如失更晴悭。越王故国无人问，艇子穿花自往还。
阅军致语口号
王庭圭（宋代）

秀岭东边今日晴，千兵绕出阵云平。长枪大剑遮行路，后虎前貔拥使旌。

看拓弓弦声霹雳，愿回甲马扫欃枪。山农野叟何曾识，来听秋风鼓角声。
送郑无欲改官知合江县二首
孔武仲（宋代）

马踏榆阴出汉关，邦人欣见锦衣还。
东川却指旧游处，北阙犹萦旅梦间。
神女断云低楚峡，子规啼月惨巴山。
知君利刃曾磨试，囹圄应从到日间。
哭槐迳弟
薛嵎（宋代）

孤僻由天性，看山独展眉。
岂无身后虑，犹课病中诗。
泉石宁百崇，苍旻不可知。
平生唯爱菊，增我九秋悲。
淳熙六年春帖子词·皇后合五首
崔敦诗（宋代）

风光天上倍常殊，花夺阑干昼影舒。
虚几自临中令帖，明窗时展大家书。
移司即事
文天祥（宋代）

燕山积雨泥塞道，大屋欹倾小成倒。
赭衣棘下无颜色，仓卒移司避流潦。
行行桎梏如贯鱼，怜我龙钟迟明早。
我来二十有一月，若书下下几一考。
梦回恍忆入新衙，不知传舍何时了。
寄书痴儿了家事，九年一毛亦云小。
天门皇皇虎豹立，下土孤臣泣云表。
莫令赤子尽为鱼，早愿当空目杲杲。
又送出闽
释慧空（宋代）

老人入我闽中居，如山有玉渊有珠。
老人一日出山去，崖不自灵渊亦枯。
我问天冠千眷属，如何不留老尊宿。
飞鸾水急海天横，一道清辉照四明。
初夏杂兴
陆游（宋代）

终日颓然蠹简中，门前烟水浩无穷。
百年等是一枯冢，四海应无雨放翁。
栗玉长枝挑苦笋，胭脂小把翦防风。
地偏日永闲无事，拟著珍蔬谱一通。
诸友乘兴拉谒吴朝宗因次韵
欧阳澈（宋代）

扁舟乘兴叩寒门，闭户先生不让孙。白雪郢人亲到耳，青天广客迥披云。

吟行牛渚裁佳句，坐对鸡窗嗜古文。淡泊交情俱耐久，几多潇洒寄琴樽。
自赞
李迎（宋代）

三仕三已，应缘而进。
一丘一壑，倦游而归。
次亚愚韵 其一
王谌（南北朝）

万里春光眼界明，半窗斜日醉魂醒。有时梦入庐山去，瀑布声中拄杖行。
骑吹曲辞九首 其九 军容
耶律铸（宋代）

虽许王侯复正封，养威尤可耀军容。渔阳马厌银山草，鸡鹿屯营铁堠峰。
志宏见和西轩诗再赋前韵
李纲（宋代）

休将内外别游观，一处安时在处安。画虎若成那类狗，牧羊已熟不须栏。

芥瓶历历光明现，华藏重重境界宽。笑指庭前花树子，为言欲作么生看。
太师魏国史公挽歌词
陆游（宋代）

位历公卿贵，身兼将相荣；珥貂仪一品，锡带价连城。
入告推忠厚，躬行本志诚。
斯民何以报，万里遍春耕。
潮阳道中
蓝涟（清代）

潮水初平绿半湾，人家门口举罾还。烟墩东去潮阳路，三面沧波一面山。
送吴纯伯奉诏归侍养宫保白楼翁
湛若水（明代）

吴子秀延陵，拜疏还亲庭。出门姓字显，归家仁孝成。

上堂事二养，下帷读六经。孝以顺其亲，仁以成其身。

身亲非二致，致孝本自仁。我语无徵信，君家有大人。
春日登粤秀山寻朝汉台故址
汪瑔（清代）

芜绝当年朝汉台，东风三月木棉开。祇今城郭余春色，如此江山称霸才。

翠羽珠玑曾北去，楼船戈戟竟西来。休论左纛无消息，沛邑歌风亦草莱。
二十七日作
赵蕃（宋代）

卜居面势隘，附山枕林麓。
旷瞻既无地，何以慰羁束。
昏昏半月既，候应黄梅熟。
晨兴更凉冷，转午增蒸溽。
山蝉苦见聒，声乱非丝竹。
病夫不耐事，颇复伤烦促。
缅怀江湖旧，历历梦能续。
谁与具扁舟，我被立可襆。
江亭晚望
宋之问（唐代）

浩渺浸云根，烟岚出远村。
鸟归沙有迹，帆过浪无痕。
望水知柔性，看山欲断魂。
纵情犹未已，回马欲黄昏。
答寄殿卿见梦之作
李攀龙（明代）

忆昔红颜日携手，一别三年非不久。纵使天台记阮郎，也应梁苑称枚叟。

故人多病卧青春，华发如蓬自看丑。漫尔风流更旁骚，从他憔悴仍醉酒。

悠悠世上竟须疑，梦里相逢知是否。
题画赠杨弱水
董其昌（明代）

陆离长剑抉衡云，手按丹霞大赤文。今日閒窗写幽事，祈仙磴上著卢君。
芗林五十咏·药栏
杨万里（宋代）

日出花药丽，风生芝木香。
枕中兼肘後，别有不傅方。
下春风岭
张耒（宋代）

东归已过春风岭，度尽千山路渐平。
人事水泡能几日，流光驹渐却堪惊。
居人落落多新屋，行店依依认旧程。
世事饱谙身已老，区区来往笑浮生。
闻师川谏议至漳州作建除字诗十二韵迓之
洪炎（宋代）

建武下诏书，海峤识明主。除吏得阳城，所喜逸民举。

满腹怀经得，笔间含露雨。平生相期心，中兴尔乎取。

定交自畴昔，契阔及再暑。执热子南来，五月憩漳浦。

破啼谋一笑，预置风月俎。危言傥可陈，正学当尽吐。

成亏在须臾，得失宜熟数。收功谢王魏，取道迹傅吕。

开兹众正路，慰彼苍生苦。闭关拒他盗，拂席招巢许。
送翼之过天台
赵汝燧（宋代）

天台山水窟，人道是仙家。白鹤挂寒溜，赤城飞暮霞。

独携筇杖过，莫畏石桥斜。牢记经行处，归来向我誇。
鼓山绝顶望海歌
梁章钜（清代）

千山万山列眼底，倚天空碧不知止。眼中沧海小如杯，海上浮云白如纸。

流虬一发来青青，鲲身隐约浮东宁。天吴阳侯亿叵测，蜃楼倒矗蛟涎腥。

昨夜黑风吹海立，阴火难消水仙劫。天末遥遥蜑客愁，浪头隐隐鲛人泣。

我欲乘风远扶抟，楼船突兀谁能攀。徒有襟期偃溟渤，惜无长策回狂澜。

忽忆神仙隔缥缈，蓬莱清浅无人晓。排云但望金银台，珊瑚枝老蟠桃小。

便要东搴若木华，群仙接引如虫沙。拍肩教我洗毛髓，应龙十二空衙衙。

知不可得下山去，富贵神仙亦朝露。不如呼酒东际楼，海月山风足良晤。
行香子
韩玉（宋代）

一剪梅花，一见销魂。况溪桥、雪里前村。香传细蕊，春透灵根。更水清泠，云黯淡，月黄昏。

幽过溪兰，清胜山矾。对东风、独立无言。霜寒塞垒。风净谯门。听角声悲，笛声怨，恨难论。
尺五亭
楼钥（宋代）

旧说城南社，今登山外亭。
官墙步可到，御柳望中青。
引啸千岩响，哦诗过鸟听。
曲栏频徙倚，归思渺东溟。
仙迹岩题诗二十三首·佑圣殿
佚名（宋代）

挺锋镇北阐威权，翦伐魔精正法宣。
化育黎民臻大道，安宁家国享长年。
吕公像
张元干（宋代）

秋空一剑岳阳楼，醉里乾坤日夜浮。
五百年间兴废事，不知谁是赤松游。
如梦令
王哲（金朝）

九九八方端锁。团聚光明如火。焰焰做红霞，里面天花遍妥。

成裹。成裹。莹莹明珠一颗。
咏梅
石延年（宋代）

柔梢繁白玉钿封，忍尽娇心恨几重。
姑射真人冰作体，广寒仙女月为容。
江南春信香犹在，楼上晨妆粉不供。
可惜东风晴未暖，洛川流雪更无踪。
杨妃牡丹
方岳（宋代）

马嵬残恨久销沈，花捻妆痕尚不禁。
当日愿为连理木，春风不负合欢心。
病维摩减诗情尽，穷孟尝添酒债深。
醉面欲醒如有旧，沈香亭北记曾吟。
再致故园述怀五绝 其一
王若虚（金朝）

日日天涯恨不归，归来老泪更沾衣。伤心何啻辽东鹤，不独人非物亦非。
山村即目
丘逢甲（清代）

一角西峰夕照中，断云东岭雨蒙蒙。
林枫欲老柿将熟，秋在万山深处红。
和子由初到陈州见寄二首次韵
苏轼（宋代）

道丧虽云久，吾犹及老成。
如今各衰晚，那更治刑名。
懒惰便樗散，疏狂托圣明。
阿奴须碌碌，门户要全生。
旧隐三年别，杉松好在不。
我今尚眷眷，此意恐悠悠。
闭户时寻梦，无人可说愁。
还来送别处，双泪寄南州。
九月一日自道场山如临安周德载夏廷茂自菁村乘舟来访既别寄以小诗
王十朋（宋代）

二十年前旧友生，扁州来访见交情。相看容鬓俱非昔，记得炉亭笑语声。
挽周畏知二首
赵蕃（宋代）

乡里虽诸彦，情亲不数人。
比年成屡哭，将老怆吾身。
问学文辞外，追随寂寞滨。
有怀终不遂，回首倍伤神。
题蓟州汤泉
王庄妃（明代）

闷倚雕栏强笑歌，娇姿无力怯宫罗。
欲将旧恨题红叶，只恐新宫上翠蛾。
雨过玉阶天色净，风吹金锁夜声多。
从来不识君王面，弃置无情奈若何。
答田端彦
欧阳献（宋代）

莫嗟骐骥老，不识云台仗。
北骥天所脱，未易论得丧。
江陵草堂典赁思寻投老之地
宋登春（明代）

裘马荆儿态，茳蓠楚客心。纵横术未就，佚老计相寻。

玉佩遗湘浦，桔槔思汉阴。买山须近水，结屋白云深。
求监庙作
米芾（宋代）

窃禄江湖事不撄，微祠旧足代深耕。敢为野史摅幽愤，待广由庚颂太平。
七歌效杜陵体
丘葵（宋代）

山林啸聚繁有徒，州家买尽勤招呼。
县官被命不敢逊，麒麟出模群狐孤。
昨者参州红帕首，高官厚禄恣狂图。
呜呼三歌兮歌三发，天翻地覆纲常滚。
龙砂八景 其三 承恩泻月
王润生（清代）

北斗挂阑干，楼高偪广寒。地连天咫尺，人共月团圞。

玉宇淩无际，金波泻不乾。一轮仍似昔，照到劫灰残。
送黄景声秘丞提举浙西
楼钥（宋代）

玉节光华照日曦，扬清激濁正当时。
陈连幸出百僚底，正恐翁归不受私。
次韵答曾仲成二首 其一
饶节（宋代）

曾侯果胜流，折节事膏火。年来何转穷，正以工诗坐。

可怜哭鬼句，不救采薇饿。平生九品禄，团团蚁旋磨。

归来卜我邻，步屧得相过。剧谈到理窟，我义危欲堕。

世人富贵忙，此乐渠不那。春山正可寻，我行公亦可。
又和
韦骧（宋代）

诗来盛说溪山好，局事萧萧似隐流。閒对文枰销白日，勇持吟笔战清秋。

城中事逐渔樵得，门外客无车马留。而我拘挛但增羡，强酬佳句思难抽。
寄前宣州窦常侍
罗隐（唐代）

往年西谒谢玄晖，樽酒留欢醉始归。曲槛柳浓莺未老，

小园花暖蝶初飞。喷香瑞兽金三尺，舞雪佳人玉一围。

今日乱罹寻不得，满蓑风雨钓鱼矶。
题吴桂芳所藏张即之墨迹
胡炳文（宋代）

张公笔法工奇诡，盈丈大书神愈伟。飞来峰头海日红，□虎岩边龙象舞。

巨灵血掌擘太岳，雷椎迸火挥电雹。今见小字又不然，层霄闲云淡无脚。

桃花春水满唾壶，家园新笋丰雪瘦。故人此饷自不恶，况有一斛明月珠。

吴君好奇入骨髓，我学不成空浪许。好待滕光酌酒来，元气淋漓题辞语。
锦钱馀笑 其十九
郑思肖（宋代）

生来好苦吟，与天争意气。自谓李杜生，当趋下风避。

而今吾老矣，无力收鼻涕。非惟不成文，抑且错写字。
清波引 勿幕亭、酌泉亭在连州巾山麓
朱祖谋（清代）

小澜不整。是当日、流杯佳境。翠茵偎冷。野风荡愁醒。

玉濑散空茵，定有餐霞人听。自怜才净闻根，又飘落、午时磬。

孤游惯领。倚危岫、云意未定。地炉供茗，对烟绪摇暝。

清泠在山性，肯负辘轳修绠。坐恐一片奁冰，鉴人尘影。
杂兴 其二
韩淲（宋代）

书帙侵窗竹数竿，晚留晴影上青攒。不禁滴尽潇潇叶，时拂疏风雨未乾。
春晚
邵渊耀（清代）

不觉春光老，沈冥任索居。诗情微雨后，酒病落花初。

避地愁闻鹤，贪眠偶枕书。抗心千载上，古处定何如。
和戴剡源同史宪使游三天洞二首 其二
贡奎（元代）

古寺何年建，□低屋乱巢。老松擎雨盖，修竹拂云梢。

石压泉声伏，山回陇势包。追随记今日，照影俯池坳。
将之燕别弟攒室
方苞（清代）

诘旦将戒徒，独步登山冈。泪枯不能落，四顾魂飞扬。

往时重暂别，而今轻远行。岂忘岵屺诗，言此裂中肠。

死者不可留，何况客异乡。家贫无储蓄，老母甘糟糠。

翁性嗜醇醪，客至羞壶觞。所恨尔长逝，出门增恛惶。

尔能奉晨昏，细大无遗亡。长兄虽笃谨，不若尔精详。

日夕下山去，身世两茫茫。
好事近
吴文英（宋代）

飞露洒银床，叶叶怨梧啼碧。蕲竹粉连香汗，是秋来陈迹。

藕丝竹缆宿湖船，梦阔水云窄。还紧鸳鸯不住，老红香月白。
夜何长三叠寄周参政伯温邬佥院本初 其一
王逢（元代）

夜何长，日苦短，夜长复寒日不暖。深林火薄鹖鴠满，尾赪鲂鱼游纂纂。

千年古铁紫气缠，赤帝当之白蛇断。中朝老臣双佩苍，忧心郁纡寝息忘。

凤凰在笯骥服箱，雪埋石栈冰河梁。夜何长，六龙回辔东扶桑。
剡山瑞香花
卢襄（宋代）

入梦生香酒力微，不须金鸭袅孤馡。为嫌淡白非真色，故著仙家紫道衣。
【双调】折桂令　留京城作
梁寅（元代）

龙楼凤阁重重，海上篷莱，天上瑶宫。锦绣人才，风云奇士，衮衮相逢。几
人侍黄金殿上，几人在紫陌尘中。运有穷通，宽着心胸，一任君王，一任天公。
即事
翁卷（宋代）

省饮不成醉，牢愁将奈何。
晚烟云半杂，春雪雨相和。
巷湿人行少，空寒雁叫多。
凭栏思无极，怀古谩悲歌。
七谣赠璞冈赵明府 其三 弭盗谣
孙绪（明代）

往年盗如云，云生顷刻成氤氲。今年盗如雨，一齐清明还快睹。

往年城市纷匕首，今年村落镕刁斗。风鸣犬吠总不关，夜夜黄鸡与白酒。

衣毳衣，绾墨绶，严使君，慈父母。
颂古十八首
释师一（宋代）

张弓架箭几何年，接得三平机不全。
若使当时能羿射，免教落节向弓弦。
答别余生生
陈恭尹（清代）

升高望千里，我心伤如何。何况千里外，送子归岩阿。

岩穴匪君乡，甲第在京华。莽莽戎马时，伏处亦已多。

霖雨不泽物，积之犹为波。至人不为龙，无乃将为蛇。

及时念先人，匪独为君歌。
再用前韵呈毅夫
陆佃（宋代）

洛阳曾识面，穰下竟论交。久若居兰室，初如食蔗梢。

故非偷姓孔，谁敢僭名郊。作事常师古，当官肯代庖。

匪躬期蹇蹇，夷行笑嘐嘐。稷也真尧力，参乎岂桀髇。

金楼传宝构，杂俎当珍肴。讲舍推攸止，宾筵绝载呶。

孙窗馀腊雪，徐榻卧寒茭。反舌宵鸣蝈，长踦暖挂蛸。

即今除户墐，那得曝檐茅。远梦方随蝶，轻绡拟换鲛。

历来双凤阙，律动半山坳。草色揉蓝染，花名篆字钞。

膘肥熊自扑，香满麝争跑。乳雉翔仍集，鸣禽语渐剿。

柳将金自比，楮与玉相淆。节应豳三日，阳添泰一爻。

碧圆牵翠荇，红蕾破香苞。莺出求同志，鸿归学共胞。

形容当舞籥，音韵中笙匏。丽苑闻亡是，熙台亚有巢。

不材真是栎，何算信如筲。交淡非同醴，流清岂为胶。

往来须倒载，生灭任浮泡。纵阻陈歌管，犹容听镯铙。

北窗宁独卧，南岳谩相嘲。酒用陶巾漉，诗须贺锦包。

尽教谈麈尽，仍取唾壶敲。不向花前醉，应惭薄荷猫。
山城秋日野望感事书怀诗五章呈吴龙图
文同（宋代）

才力虽难敌楚骚，赋诗常亦在秋多。
自然野思元无限，不尔闲愁可奈何。
要路故人皆废忘，偏州佳客少经过。
明时且为贪荣禄，岂学湘累便九歌。
排遍第五
曾布（宋代）

凤凰钗、宝玉凋零。惨然怅，娇魂怨，饮泣吞声。还被凌波呼唤，相将金谷同游，想见逢迎处，揶揄羞面，妆脸泪盈盈。

醉眠人、醒来晨起，血凝螓首，但惊喧，白邻里、骇我卒难明。思败幽囚推究，覆盆无计哀鸣。丹笔终诬服，闤门驱拥，衔冤垂首欲临刑。
送黄秀才归淮西
宋庠（宋代）

骊驹黄鹄两成歌，即席愁颜惨未酡。
旧客仙坛红绕杏，怨魂春水绿生波。
缔交英域银袍丽，宴族诗庭玉树多。
简牍三千行自鬻，汉家鳌阙郁嵯峨。
出平定州
顾大申（清代）

忽尔危关豁，群然众岭低。山连雁门外，地出井陉西。

乱石淹人迹，层冰怯马蹄。相逢故乡客，灯下手重携。
楚城秋夕
郑巢（唐代）

故苑多愁夕，西风木叶黄。寒江浸雾月，晓角满城霜。

弟侄来书少，关河去路长。几时停桂楫，故国隔潇湘。
读唐人乐府戏拟思妇怨
陆游（宋代）

一自门前征马嘶，此心常与断云西。
双飞空羡雉朝雊，独泣忍闻乌夜啼！辽海昼昏麈漠漠，杜陵春到草萋萋。
孤愁可为邻姬说，只有临樽醉似泥。
送弟及之就彭门侍养
石介（宋代）

城南车骑晓骎骎，欲去重留酒屡斟。
惜尔浪浪辞我泪，感予切切恋我心。
庭闱最乐无妨学，风月馀闲岂废吟。
别后不尤书信少，但闻为善是嘉音。
金钱花
卢肇（唐代）

轮郭休夸四字书，红窠写出对庭除。

时时买得佳人笑，本色金钱却不如。
苦博利名总是虚请看争渡竟何如满𢬵心力风波上所较争过尺寸馀 其一
黄廷用（明代）

寄语欧生事亦神，忠魂长在楚江滨。色丝拣叶聊相荐，犹恐蛟龙识未真。
建炎丞相成国吕忠穆公退老堂 其二
赵思诚（宋代）

经济奇谋有祖风，渭川卜猎旧非熊。风云遇会千龄运，社稷扶倾万世功。

偃息郊园酬雅志，咨询庙算简清衷。更须整顿乾坤了，绿野归来效晋公。
书里中所见
史卫卿（宋代）

阑干十二缬帘遮，兽栋鳞鳞鼎贵家。
莫道楼台无地起，满城秋色半槐花。
金丹诗诀 其二十七
陈楠（宋代）

心地虚闲绝万缘，且宜清静返身观。要知铁脊梁之汉，何虑修丹下手难。
咏史上·东方朔
陈普（宋代）

宣室不令容董偃，却容皋朔与相如。
当时有意清君侧，鸡鞠诙谐总合诛。
李审言遗酒
梅尧臣（宋代）

大梁美酒斗千钱，欲饮常被饥窘煎。
经时一滴不入口，漱齿费尽华池泉。
昨日灵昌兵吏至，跪壶曾不候报笺。
赤泥坼封倾瓦盎，母妻共尝婢流涎。
邻家莆萄未结子，引蔓垂过高墙巅。
当街卖杏已黄熟，独堆百颗充盘筵。
老年牙疏不喜肉，况乃下箸无腥膻。
空肠易醉易酩酊，倒头梦到上帝前。
赐臣苍龙跨入月，不意正值姮娥眠。
无人采顾傍玉兔，便取作腊下九天。
拔毛为笔笔如椽，狂吟一扫一百篇。
其间长句寄东郡，东郡太守终始贤。
切莫汲竭滑公井，留酿此醑时我传。
题史院壁
陆游（宋代）

命薄谋常拙，年衰力转微。
鷁飞元合退，羝乳偶成归。
汗简惭靡日，流麈怯染衣。
无端霜夜月，应照旧苔矶。
病中夜雨
张嵲（宋代）

新凉增客意。卧病复逾时。
雨脚夜深白，虫声秋后悲。
高低山树立，迢递晓钟迟。
此夕天涯鬓，知添几缕丝。
岘潭
孟浩然（唐代）

石潭傍隈隩，沙岸晓夤缘。试垂竹竿钓，果得槎头鳊。

美人骋金错，纤手脍红鲜。因谢陆内史，莼羹何足传。
诉衷情·十分风味似诗人
丘崈（宋代）

十分风味似诗人。有些子太清生。只应最嫌俗子，消瘦却盈盈。风乍静，雪初晴。月微明。泊然疏淡，莫是无情，作个关情。
秋发
朱曰藩（明代）

秋发不盈握，秋蓬仍苦飞。
何须五日沐，自信九阳晞。
病觉星星改，心从种种违。
汉家方尚少，素领愧朝衣。
颂古
释行（宋代）

满满弯弓射不著，长长挥剑斫无痕。
堪笑日月不到处，个中别是一乾坤。
再和
郭印（宋代）

玄真仙中人，萧散自天姿。
放情烟波里，不肯污朝衣。
一苇载明月，寒光动碧漪。
何以羞晨餐，春江鳜鱼肥。
陈悬归觐得如所请喜而有作
杨旦（明代）

客路思亲倍黯然，心旌无日不悬悬。八年违养空劳梦，一疏陈悬已动天。

衮衮风尘催去骑，萧萧书剑觅归船。承恩幸沐金绯宠，引领诸孙拜膝前。
偈二首 其二
释德洪（宋代）

前朝诏住栖贤寺，雪夜逃居岩石间。想见煮茶延客处，直缘生死不相关。
送青神丞刘平仲解官三绝
史尧弼（宋代）

祖烈班班汗简编，乡来人物觉尤贤。
辕攀耆老空遗恨，不受渠侬一大钱。
奉命典试云南留别政垣诸公
吴庆坻（清代）

华发年来已满簪，岂期乘传采南琛。十科取士颁新令，六诏宣南有嗣音。

刍狗醯鸡笑文字，蛮花犵鸟付讴吟。友朋漫为劳人惜，老鹤犹怀万里心。
端石砚
宋无（元代）

千年岩璞斩新硎，一片琳腴截紫青。
云汉带星来玉匣，墨池蒸雨出沧溟。
烟开雾敛天晶形，海静江澄地典刑。
要与陶泓作佳傅，老磨松液实黄庭。
念奴娇·天然皓质
吴潜（宋代）

天然皓质，想当年此种，来从太素。一点红尘都不染，罗列蟾宫玉女。色压薝林，香欺兰畹，肯向闻筝浦。灵龟千岁，有时游漾其处。应念社结庐山，翻嗤靖节，底事攒眉苦。纽叶为盘花当盏，有酒何妨频注。太液波边，昆明池上，岂必沾金雨。从教同辈，为他皦皦凝伫。
华亭吴江道中偶作十绝
朱长文（宋代）

妖华倾国岂无情，忍复颦眉见越兵。
若使将军犹好色，安能三徙更成名。
竹枝歌
苏轼（宋代）

千梧山高湘水深，中原北望度千岑。
帝子南游飘不返，惟有千千枫桂林。
枫叶萧萧桂叶碧，万里远来超莫及。
乘龙上天去无踪，草木无情空寄泣。
水滨击鼓何喧阗，相将扣水求屈原。
屈原已死今千载，满船哀唱似当年。
海滨长鲸径千尺，食人为粮安可入？
招君不归海水深，海鱼岂解哀忠直？
吁嗟忠直死无人，可怜怀王西入秦。
秦关已闭无归日，章华不复见车轮。
君王去时箫鼓咽，父老送君车轴折。
千里逃归迷故乡，南公哀痛弹长铗。
三户亡秦信不虚，一朝兵起尽讙呼。
当时项羽年最少，提剑本是耕田夫。
横行天下竟何事，弃马乌江马垂涕。
项王已死无故人，首入汉庭身委地。
富贵荣华岂足多，至今惟有冢嵯峨。
故国凄凉人事改，楚乡千古为悲歌。
酬别令狐补阙
李商隐（唐代）

惜别夏仍半，回途秋已期。那修直谏草，更赋赠行诗。

锦段知无直，青萍肯见疑。人生有通塞，公等系安危。

警露鹤辞侣，吸风蝉抱枝。弹冠如不问，又到扫门时。
句 其十
范镇（宋代）

移家尚恐青山浅，隐几惟知白日长。
次韵耿运干
韩淲（宋代）

青鞋黄帽非左计，消得水涯与山颠。吟边忧世听者哂，只宜寻山陶陶然。

贵人责重閒人轻，春风日高放脚眠。带湖拂波绿杨柳，吾侪静胜可忘年。
送金太初赴徐练府幕下
安希范（明代）

遁世衰翁计，忧时老将心。君行须仗剑，我去只携琴。

国运方川至，神州岂陆沉。只愁征调苦，语次欲沾襟。
书院杂咏 盆池
王十朋（宋代）

不比儿童戏，埋盆作小池。要令盆底水，长满不倾攲。
赠王履方
周孚（宋代）

王郎骎骎巴马子，历块过都心未已。向来上书款天关，肯使佛狸饮江水。

长笺小字寄我诗，祝君穷达自有时。纵贫不碍草玄乐，至老勿起沉湘悲。
郭氏山林十六詠石井
陆游（宋代）

酌泉咽冰玉，肺腑生惨凛。
老夫桑苧家，颇欲續水品。
自君之出矣二首 其二
宋登春（明代）

自君之出矣，肠中车轮转。欲向梦中寻，路长春梦短。
自哂
陈藻（宋代）

自小何曾识帝乡，姓名却挂武林厢。
祝融今岁为灾甚，亦费赀粮奔走忙。
次韵司徒富公耆年会诗
苏颂（宋代）

古人称宴安，居处必择地。
诸公来河南，有若不期会。
岩岩大司徒，早辞槐鼎贵。
嘉谟纳渊衷，故事留台寺。
构第铜驼坊，开门瀍水次。
居守德爵同，位重官三事。
高轩每过从，纵言谈道艺。
复有乡里贤，夙昔承嘉惠。
崧岭高横空，洛波清见底。
履道追昔游，行厨载芳醴。
燕毛礼所重，安车皆戾止。
年尊二国公，齿序众君子。
愿公寿千秋，慰民瞻具尔。
三载一来朝，当陪天子祀。
桂阳道中
徐照（宋代）

官树标牌号，遮阴种已成。
井乾人立久，芦密兽行鸣。
接洞多空地，居城半是兵。
未能忘好古，缺石认题名。
四月廿二日微雨中次前辈韵
陆游（宋代）

语讹觉齿疏，冠倒感发稀。
屡为曼容免，遂赋渊明归。
今日天气佳，雨丝弄斜晖。
起居惟所适，单复时易衣。
出游叩僧庐，归卧掩渔扉。
一笑顾儿子，正尔良未非。
葬无主墓碑
文天祥（宋代）

路逢一石碑，亭亭傲风雨。
停骖彷佛看，云是无主墓。
末书戊申彷，屈指九十秋。
是时龙渡江，甲子恍一周。
借问葬者谁，承平百世祖。
亦有周馀民，战骨委黄土。
太祖下江南，誓不戮一人。
神孙再立国，天以报至仁。
大河流血丹，屠毒谁之罪。
潼关忽不守，皇皇依汴蔡。
螳螂知捕蝉，不知黄雀来。
今古有兴废，重为生人哀。
梅花绝句十首 其二
陆游（宋代）

忆昔西戍日，夜宿仙人原。风吹野梅香，梦绕江南村。
长安书事寄卢纶
李端（唐代）

弱冠家庐岳，从师岁月深。翻同老夫见，殊寡少年心。

及此时方老，因之名亦沈。趋途非要路，避事乐空林。

素业在山下，青泉当树阴。交游有凋丧，离别代追寻。

向秀初闻笛，钟期久罢琴。残愁犹满貌，馀泪可沾襟。

勿以朱颜好，而忘白发侵。终期入灵洞，相与炼黄金。
寄都下二三子失举二首
王令（宋代）

太学虀盐共苦辛，寒窗笔砚日相亲。
梁王台畔一分袂，扬子江头三换春。
箧里黄金须买酒，鬓边白发解欺人。
穷通得丧谁能定，况是男儿有此身。
送归使绝句七首
罗公升（宋代）

东老真仙者，神游八极周。
此行沧海上，定得拜苍虯。
送贺遂员外外甥
王维（唐代）

南国有归舟，荆门溯上流。苍茫葭菼外，云水与昭丘。

樯带城乌去，江连暮雨愁。猿声不可听，莫待楚山秋。
和济叔城上数篇 芙蓉
彭汝砺（宋代）

春风桃李绣朱阑，更插芙蓉待薄寒。花萼未成驺从起，异时空作憩棠看。
隔凡石
赵善括（宋代）

见说仙凡事不同，道旁先问石屏风。
十洲三岛不须去，绛阙瑶台在此中。
送张道士 其二
吴景奎（元代）

岁晚揆余初度日，梅花索笑共清妍。留连风月三千界，俯仰乾坤六十年。

斥鴳海鹍齐小大，春猿秋鹤与周旋。但教强健加飧饭，莫把穷通更问天。
任城太白酒楼
赵国华（清代）

当时李太白，足迹半中原。贺令一杯酒，兹楼千古存。

绕城沈市籁，平槛渡帆痕。此日风流地，怜才谁更论。
雨篷为吟友题
宋无（元代）

家分半席来鸥眠，与随吴头楚尾天。
机杼晓声柔橹月，帘帷暝色片帆烟。
鱼龙窟宅同春梦，难犬图书当夜船。
咫尺五湖晴景好，钓竿间在草堂前。
新荔枝四绝
范成大（宋代）

荔浦园林瘴雾中，戎州沽酒擘轻红。
五年食指无占处，何意相逢万壑东。
方池
喻良能（宋代）

四角朱弦直，双桥小霓欹。
寒星夜稀密，冷浸一枰棋。
韩知合挽诗
虞俦（宋代）

一品真王裔，先朝长主孙。
华途声烈在，上合典刑存。
闾里群知敬，朝廷愈觉尊。
天胡啬之寿，莫返九原魂。
哭德和伯氏六首
林景熙（宋代）

溪冷浣花宗武哭，池荒梦草惠连愁。
行人犹说春风夜，灯影书声共水楼。
送医士方存方归弋阳 其三
徐瑞（宋代）

但识身中大药，不须肘后奇方。我欲与君谈此，暑途行计何忙。
减字木兰花 其二 冬夜偶成
张令仪（清代）

残灯耿耿。枕上诗成吟未稳。纸帐香温。人与梅花梦不分。

自家将息。珍重秋来多病质。身世浮沤。那有工夫检点愁。
满江红 赠密庵
李道纯（元代）

一粒金丹，这出处、孰知年劫。若不识根源，怎生调燮。况是自家元有底，何须着相胡施设。我分明、举似学仙人，天机泄。软如绵，硬似铁。利如金，圆似月。又不方不圆，无亏无缺。放则迸开天地穷，收来隐在虚无穴。问不收不放作么生，应难说。
题祁门陈友章十景卷 其四 芳草烟树
唐文凤（明代）

残虹阁住微雨收，晴光倒射芳草洲。嫩绿扶春上溪树，树绕翠烟如水流。

凉阴垂垂映渔舫，叶幄搴风疑步阵。碧云不断楚天低，昏昏暝色迷人望。
古柏二首
李石（宋代）

思人谁复念婆娑，窟室崖阴未易磨。
四十围间看溜雨，三千年易数恒河。
不堪与世供狙杙，尚许遗民占鸟窠。
从此便名夫子树，匡人斤斧奈予何。
秋日野望（是年戊辰大水）
宋登春（明代）

听鸟中林性，看云故国心。
地卑湘汉阔，天远洞庭深。
老马空知道，穷猿岂择林。
十年书剑客，寂寞到如今。
暮春早起
顾非熊（唐代）

柳梢暗露滴清晨，帘下偏惊独起人。

鶗鴂数声花渐落，园林是处总残春。
久雨五首 其四
刘克庄（宋代）

噫声初发窍，巨浸倏漫空。我欲镌箕毕，为天节雨风。
渔父·渔父醒
苏轼（宋代）

渔父醒，春江午，梦断落花飞絮。酒醒还醉醉还醒，一笑人间今古。
雪作望剡溪
释仲皎（宋代）

玉楼琼树晓烟披，拥衲开门四望迷。
清旷世人谁似我，雪中更对子猷溪。
偶出谢客
吕本中（宋代）

才过清明日更长，竹舆频出度浮梁。雨侵田水连溪白，春入山花带蜜香。

数有故人相劳苦，不嫌俗事且穷忙。今年尚有湖湘兴，不待秋风便促装。
少保席间道襄州朋旧
项安世（宋代）

持杯相向各言衰，忆得襄州未老时。
晓踏青山寻秀句，夜簪红老听新词。
只言坐上皆豪逸，谁信人间有别离。
头白归来堪自贺，独依雄楚看题诗。
寻梅
吴锡畴（宋代）

迤逦寻梅过别村，归来新月照黄昏。
更无可觅春风面，捻断冰髭立断魂。
三段石
曾极（宋代）

凛然皇象法书存，重屋应无野火焚。割据英雄馀一念，断碑千载尚三分。
次韵吴心机
杨简（宋代）

洪范论时常，心官职雨暘。
分龙何效竭，负扆久忧伤。
禾槁几于白，苗苏尚可苍。
焦劳殊未已，诏旨欲盈箱。
和梨花
文同（宋代）

素质静相依，清香暖更飞。
笑从风外歇，啼向雨中归。
江令歌琼树，甄妃梦玉衣。
画堂明月地，常此惜芳菲。
次林子长教授韵 其一
陈造（宋代）

伯主或能尊九九，饿隶恐复办多多。盘姗勃窣不快意，铅刀一割君谓何。
瓶梅
谭元春（明代）

入瓶过十日，愁落幸开迟。
不借春风发，全无夜雨欺。
香来清净里，韵在寂寥时。
绝胜山中树，游人或未知。
夏日登车盖亭十绝 其五
蔡确（宋代）

西山彷佛见松筠，日日来看色转新。闻说桃花岩石畔，读书曾有谪仙人。
舒生鹦自溆浦来谒诗以赠之并示书院诸生
陶金谐（清代）

巉岩山色束清流，拄笏曾为十载游。老去心仍思赵将，别来时复忆并州。

柳塘柳树成阴未，桃谷桃花得气不。把酒对君谈往事，关河千里结离愁。
至古城饮冯氏家
戴良（元代）

跋马向斯里，仿佛见乡蒦。
徒知故山近，终嫌归路断。
移疾驻近郊，薄言息短翰。
新知固云集，旧交多雨散。
惟君好兄弟，视我实亲串。
慷慨谈昔游，留连兴累叹。
荒基记歌榭，弃础忆吟馆。
不睹物兴衰，讵知时治乱。
鄙人获良晤，是节牵薄宦。
清卮阻久陪，别袂限长判。
作诗写情虑，聊用慰忧患。
过楚项故都
李孙宸（明代）

驿馆萧萧万壑中，停车千载问雄风。草深古戍行人少，木落荒台巢鸟空。

烟雨尚怜迷楚渡，火云犹自恨秦宫。酒酣一笑俱陈迹，矫首鸿沟有断鸿。
与三山相士林子和三绝
王炎（宋代）

鸢肩燕颔刺天飞，自顾而今已后时。
巾褐萧然成野老，有何情绪更哦诗。
和段相公登武担寺西台
姚康（唐代）

松径引清风，登台古寺中。江平沙岸白，日下锦川红。

疏树山根净，深云鸟迹穷。自惭陪末席，便与九霄通。
严陵钓台送李康成赴江东使
刘长卿（唐代）

潺湲子陵濑，髣髴如在目。七里人已非，千年水空绿。

新安江上孤帆远，应逐枫林万馀转。古台落日共萧条，寒水无波更清浅。

台上渔竿不复持，却令猿鸟向人悲。滩声山翠至今在，迟尔行舟晚泊时。
白云观
赵贞吉（明代）

一丘堪枕白云边，古塔高悬紫柏前。
到此心澄思出世，何年丹熟学登仙。
花神几度供铺锦，榆影更番佐数钱。
谁道屡经潇洒地，绝胜长驻艳阳天。
和陶渊明饮酒诗
滕岑（宋代）

佛氏苦戒酒，详见所译经。
谓人诸罪业，多以酒故成。
酒岂能造罪，心为物变更。
心空罪亦空，径造金仙庭。
今我举兹酒，聊救饥肠鸣。
虽云违佛戒，初匪堕俗情。
寄题镜岩周尊师所居
皮日休（唐代）

八十余年住镜岩，鹿皮巾下雪髟髟。床寒不奈云萦枕，
经润何妨雨滴函。饮涧猿回窥绝洞，缘梯人歇倚危杉。
如何计吏穷于鸟，欲望仙都举一帆。
谢舜元以墨竹为赠
家铉翁（宋代）

我家苕源山深处，万竹森森饱风雨。
一从脚踏黄沙堆，不见此君四寒暑。
夜来有梦到家山，苍筠翠干犹依然。
觉来欲赋不得赋，谁能为我传其天。
东邻萧然岁寒客，寓意于物无留迹。
当年亲识洋州孙，写得寒梢数千尺。
怜我卧疴少佳悰，卷送四壁泠然风。
笔端妙处夺天巧，与我胸中生意俱无穷。
高阳台下见此两奇特，子新之梅舜元竹。
后先俱为洞山来，夜夜白虹贯茅屋。
诔双峰兴上人
段克己（宋代）

试圆石上再生身，啸月吟风性益真。解脱莲花祛梦幻，忽惊野马逐埃尘。

双峰莫遂幽栖志，一钵谁为嫡嗣人。便恐丛林无正脉，为君一哭涕横陈。
惜春
韩偓（唐代）

愿言未偶非高卧，多病无憀选胜游。一夜雨声三月尽，

万般人事五更头。年逾弱冠即为老，节过清明却似秋。

应是西园花已落，满溪红片向东流。
渔家傲
欧阳修（宋代）

二月春期看已半。江边春色青犹短。天气养花红日暖。深深院。真珠帘额初飞燕。

渐觉衔杯心绪懒。酒侵花脸娇波慢。一捻闲愁无处遣。牵不断。游丝百尺随风远。
失题
介石（清代）

朝来剩得好春阴，芍药屏花岁岁心。解作流连是啼鸟，一行茅屋绿阴深。
寄江南故人
家铉翁（宋代）

曾向钱塘住，闻鹃忆蜀乡。
不知今夕梦，到蜀到钱塘。
题小画
童冀（明代）

衣雪掩柴扉，渔舟舣钓矶。开门闻犬吠，知是故人归。
幽居
张咏（宋代）

落花时节掩关初，请绝江城旧酒徒。
满屋烟霞春睡足，一溪风酒夜灯孤。
易中有象闲消息，身外无求免叹吁。
多谢岩僧频见访，欲回流水又踟蹰。
酒为偷儿所窃
吴芾（宋代）

我性苦拙疏，与世不相偶。
平生不如意，往往十八九。
何以遣此不，赖有樽中酒。
去冬酿碧香，颇不计升斗。
准拟与亲朋，兴来一聚首。
庶几牢落中，时时开笑口。
偷儿何好事，一夕负之走。
可惜数十壶，化为一乌有。
昔闻韦秀才，有酒盗不取。
今我乃致寇，退省良可丑。
无乃造物者，知我疏慵久。
恐我醉时狂，未免自遗咎。
用此警昏迷，意在鞭其后。
顾我虽无知，自爱岂不厚。
从今誓改图，停此传杯手。
炷香捧茶瓯，闭门清自守。
坐对古圣贤，永作忘年友。
春雪四首 其四
赵蕃（宋代）

天外难摹境，眼中无数诗。未能忧冻死，真复是狂痴。

不废书深映，宛同驴借骑。高低酒价问，远近佛庐知。

要学禁体物，良由多爱奇。悠悠竟何得，役役漫成疑。

有弟归先我，因渠属有思。王徐吾畏友，印幼所娇儿。
荼醾
湛道山（清代）

雨后溪流半没沙，粉墙卖酒是谁家。
客中不觉春深浅，开了荼醾一架花。
一春多雨少晴光，眼底青春去意忙。
已恨点衣红作阵，才怜满架雪生香。
次韵傅惟肖
萧德藻（宋代）

竹根蟋蟀太多事，唤得秋来篱落间。
又过暑天如许久，未偿诗债若为颜。
肝肠与世苦相反，岩壑嗔人不早还。
八月放船飞样去，芦花丛外数青山。
书扇赠刘生子仁三首 其三
孙承恩（明代）

我共君家日浮子，同醉当年杏苑春。期尔秋来攀桂后，明年还作探花人。
次韵
方岳（宋代）

久矣寒窗美曲肱，绝交书到短檠灯。
向来问舍渔樵侣，肯作归堂粥饭僧。
耕罢夕阳牛觳觫，睡残明月鹤鬅鬙。
年来老懒力学相似，见兔何能便放鹰。
如梦令·谁念新州人老
胡铨（宋代）

谁念新州人老。几度斜阳芳草。

眼雨欲晴时，梅雨故来相恼。

休恼。休恼。今岁蕊枝能好。
失调名
詹克爱（宋代）

天孙亲织云锦，一笑天下河西。
凤栖梧
贺铸（宋代）

为问宛溪桥畔柳。拂水倡条，几赠行人手。一样叶眉偏解皱。白绵飞尽因谁瘦。

今日离亭还对酒。唱断青青，好去休回首。美荫向人疏似旧。何须更待秋风后。
月宫扳桂
苏葵（明代）

姮娥爱君英妙时，桂花先与最香枝。银蟾侧畔经行处，曾笑吴刚下斧迟。
柳梢青·吴中
仲殊（宋代）

岸草平沙。吴王故苑，柳袅烟斜。雨后寒轻，风前香软，春在梨花。
行人一棹天涯。酒醒处，残阳乱鸦。门外秋千，墙头红粉，深院谁家？
予家世居 其三
方一夔（宋代）

我家韦布久婵嫣，积善工夫远有源。东汉贤良来鼻祖，晚唐文有到闻孙。

世增忠厚成风俗，人尚耕桑务本根。剩喜迩来多识字，粗书甲子记新元。
句
宋贶（宋代）

鳌分双岛江心寺，鹢散连樯海面舟。
闭门羹
史凤（唐代）

一豆聊供游冶郎，去时忙唤锁仓琅。

入门独慕相如侣，欲拨瑶琴弹凤凰。
和郡僚题李中舍公署
王禹偁（宋代）

树影池光映晓霞，绿杨阴下吏排衙。
闲拖屐齿妨横笋，静拂琴床有落花。
地脉暗分吴苑水，厨烟时煮洞庭茶。
青宫词客多闲暇，接曲飞觞待岁华。
如梦令·花叶相遮相映
张孝祥（宋代）

花叶相遮相映。雨过翠明金润。折得一枝归，满路清香成阵。风韵。风韵。寄赠绮窗云鬓。
六州歌头（渊明祠）
袁去华（宋代）

柴桑高隐，邱壑岁寒姿。北窗下，羲黄上，古人期。俗人疑。束带真羲事，赋归去，吾庐好，斜川路，携筇杖，看云飞。六翮冥冥高举，青霄外、矰缴何施。且流行坎止，人世任相违。采菊东篱。

正悠然、见南山处，无穷景，与心会，有谁知。琴中趣，杯中物，醉中诗。可忘机。一笑骑鲸去，向千载，赏音稀。嗟倦翼，瞻遗像，是吾师。门外空余衰柳，摇疏翠、斜日辉辉。遣行人到此，感叹不胜悲。物是人非。
送邵大兄知果州
晁说之（宋代）

先生之子征聘日，自当黉舍称先生。
即今白头青眼绝，空持短策长安城。
汉宫雨露一朝到，剑阁山川五马行。
既成诗书邹鲁俗，难忘家世伊洛情。
穰橙邓橘饶渠胜，魏紫姚黄如我盟。
约束南充谢家女，飞空倦矣复齐氓。
雁远难群声不断，□□□□□□□。
顾我宁无意远游，羸病不得俱徂征。
长亭无酒酌君别，独将此恨西南倾。
寄龙溪老人乞西岩香
耶律楚材（元代）

寄语龙溪老古锥，西岩风韵我长思。香钱缓发鸣琴后，瓦鼎浓薰入定时。

比拟梅魂祗独步，品量龙脑可同驰。湛然鼻孔撩天大，穿过多时不自知。
水调歌头（寄陆务观）
韩元吉（宋代）

明月照多景，一话九经年。故人何在，依约蜀道倚青天。豪气如今谁在。剩对岷峨山水。落纸起云烟。应有阳台女，来寿隐中仙。

相如赋，王褒颂，子云玄。兰台麟阁，早晚飞诏下甘泉。梦绕神州归路。却趁鸡鸣起舞。余事勒燕然。白首待君老，同泛五湖船。
挽石绮园二首 其一
金朝觐（清代）

廿年声气亦前因，少小相从长益亲。岂料君今为异物，再攻吾短属何人。

驰驱千里言犹在，抛却双雏志未申。那可故斋重过访，萧萧竹影独伤神。
归田赋
张衡（两汉）

游都邑以永久，无明略以佐时。徒临川以羡鱼，俟河清乎未期。徒蔡子之慷慨，从唐生以决疑。谅天道之微昧，追渔父以同嬉。超埃尘以遐逝，与世事乎长辞。

于是仲春令月，时和气清；原隰郁茂，百草滋荣。王雎鼓翼，鸧鹒哀鸣；交颈颉颃，关关嘤嘤。于焉逍遥，聊以娱情。

尔乃龙吟方泽，虎啸山丘。仰飞纤缴，俯钓长流。触矢而毙，贪饵吞钩。落云间之逸禽，悬渊沉之魦鰡。

于时曜灵俄景，继以望舒。极般游之至乐，虽日夕而忘劬。徒老氏之遗诫，将回驾乎蓬庐。弹五弦之妙指，咏周、孔之图书。挥翰墨以奋藻，陈三皇之轨模。苟纵心于物外，安知荣辱之所如？
紫牡丹二首
杨万里（宋代）

岁岁东风二月时，司花辛苦染晴枝。
夜输百斛蔷薇水，晓洗千层玉雪肌。
寒食清明空过了，姚黄魏紫不曾知。
春愁蹙得眉头破，何处如今更有诗。
赠王观文
徐积（宋代）

一自西征登将坛，探其窟穴除其残。邻羌馀喘虽偷安，匈奴右臂殊不完。

闻公姓字摧胆肝，穹庐部落匿可汗。何当饮马朔海乾，雄文高勒燕然山。

古来从事多壮夫，凯歌得意更豪粗。共公谈笑观投壶，醉笔挥成露布书。

归来却佐神圣王，爱贤乐道不敢忘。德功甚盛谦尊光，始终一节郭汾阳。
盆池萍
魏野（宋代）

乍认庭前青藓合，深疑监里翠钿稠。
莫嫌生处波澜小，免得漂然逐众流。
南乡子
萧廷之（宋代）

尽净露天机。只恐时人自执迷。颔下藏珠当猛取，休迟。道在身中更问谁。

尘纲忽抛离。百岁年华七十稀。莫待老来铅贡少，堪悲。业报前途难自欺。
庆东宫生辰四首
周必大（宋代）

太阳象真主，阳月应诞期。
少阳比储君，生近重阳时。
明两盖自然，何待卦画知。
形容谩辞费，咏取重光诗。
芳仪怨
晁补之（宋代）

金陵宫殿春霏微，江南花发鹧鸪飞。
风流国主家千口，十五吹箫粉黛稀。
满堂侍酒皆词客，拭汗争看平叔白。
后庭一曲时事新，挥泪临江悲去国。
令公献籍朝未央，敕书筑第优降王。
魏俘曾不输织室，供奉一官奔武强。
秦淮潮水锺山树，塞北江南易怀土。
双燕清秋梦柏梁，吹落天涯犹并羽。
相随未是断肠悲，黄河应有却还时。
宁知翻手明朝事，咫尺人生不可期。
苍黄三鼓滹沱岸，良人白马今谁见。
国亡家破一身存，薄命如云信流转。
芳仪加我名字新，教歌遣舞不由人。
采珠拾翠衣裳好，深红退尽惊胡尘。
阴山射虎边风急，嘈杂琵琶酒阑泣。
无言遍数天河星，只有南箕近乡邑。
当时千指渡江来，同苦不知身独哀。
中原骨肉又零落，寄诗黄鹄何当回。
生男自有四方志，女子那知出门事。
君不见李君椎髻泣穷年，丈夫飘泊犹堪怜。
华亭县
释文珦（宋代）

地占三吴胜，名因二陆雄。
海村宵见日，江市昼多风。
商贾通倭舶，楼台半佛宫。
归来千岁鹤，应恨故巢空。
次和天童僧惠杲书记袖诗来访三首
陈著（宋代）

当年飓卷地轮移，拄杖东还云与飞。
太白岩前绿阴下，相逢无语听催归。
岁暮绝句 其三
谢重辉（清代）

摊书卓午纸窗明，遣兴新诗又早成。卖却巾车赢岁事，深居不用叹徒行。
杜正献与欧公书简帖赞
岳珂（宋代）

厚德如祁公，黄钟大镛，
和乐且雍。尊贤如六一，
朱弦疏越，三汉庙瑟。
道比志叶，不胶而漆。
雇中外之虽异，犹同堂而合席。
思遗迹而不可见，幸二贤为时出。
所以前乎此则致太平明效，后乎此则赞受遗之定册。
既以广元气之运，亦以寿斯文之脉。
然则湍濑无纵鳞，风枝无宁翼。
涵养成就，见此辅弼，故后世尤得以归功庆历也。
相和歌辞。秋胡行
高适（唐代）

妾本邯郸未嫁时，容华倚翠人未知。一朝结发从君子，

将妾迢迢东路陲。时逢大道无难阻，君方游宦从陈汝。

蕙楼独卧频度春，彩落辞君几徂暑。三月垂杨蚕未眠，

携笼结侣南陌边。道逢行子不相识，赠妾黄金买少年。

妾家夫婿轻离久，寸心誓与长相守。愿言行路莫多情，

送妾贞心在人口。日暮蚕饥相命归，携笼端饰来庭闱。

劳心苦力终无恨，所冀君恩那可依。闻说行人已归止，

乃是向来赠金子。相看颜色不复言，相顾怀惭有何已。

从来自隐无疑背，直为君情也相会。如何咫尺仍有情，

况复迢迢千里外。此时顾恩不顾身，念君此日赴河津。

莫道向来不得意，故欲留规诫后人。
西湖月 其二
屈大均（明代）

纤云蹙损金波，卷一片秋光，全归明镜。数声归笛，栖禽欲起，乱归林影。

弄珠人有约，待七夕、浮灯穿菜荇。便万朵、分与渔舟，看取逐流谁定。

知他几处西湖，有此地才华，主宾相称。右军颜好，凝脂点漆，白头交映。

文心吾亦似，觉老去、雕龙今不竞。愿良会、岁岁欢娱，饱闻高咏。
送顾仲父赴广东市舶提举
潘纯（唐代）

合浦明珠久不还，使君风采动群蛮。鲛人把臂来城里，荔子堆红出坐间。

江映蕉花鹦鹉绿，雨昏榕树鹧鸪斑。昔年骏马经行处，父老那知得重攀。
辽阳行寄王子幻
顾养谦（明代）

八月辽阳北风烈，万树秋涛卷黄叶。
青天净洗浮云空，朔漠一扫胡尘灭。
几回回首江南游，题诗却忆三年别。
三年别君音信稀，故人念余余更切。
吴江双鲤到来频，辽东孤鹤南飞绝。
客路年年杨柳枝，笛声处处关山月。
关山月明长相思，杨柳枝青不堪折。
神通已会千古心，对面徒多一腔血。
此意昔年曾告君，世上交情岂堪说。
丈夫须为汗漫游，怪尔区区守吴越。
渤海银鱼一尺鲜，闾山白雪千寻结。
貔貅转战阵云黄，麋鹿成群猎火热。
厨中况多薏苡尊，浮来色映莲花铁。
献技胡儿弓力强，侑觞胡妇笳声咽。
思君共饮梦悠悠，安得君生两飞翼。
与子由同游寒溪西山
苏轼（宋代）

散人出入无町畦，朝游湖北暮淮西。
高安酒官虽未上，两脚垂淮穿尘泥。
与君聚散若云雨，共惜此日相提携。
千摇万兀到樊口，一箭放溜先凫鹥。
层层草木暗西岭，浏浏霜雪鸣寒溪。
空山古寺亦何有，归路万顷青玻璃。
我今漂泊等鸿雁，江南江北无常栖。
幅巾不拟过城市，淮踏径路开新蹊。
（路有直入寒溪不过武昌者。
）却忧别后不忍到，见子行迹空余忄妻。
吾侪流落岂天意，自坐迂阔非人挤。
行逢山水辄羞叹，此去未免勤盐齑。
何当一遇李八百，相哀白发分刀圭。
（李八百宅在筠州，〔相传能拄拐日八百里。
〕）
凤阁南厅槐树半生死虽遇阳和终呈枯朽…缘情率尔为咏
李怀远（唐代）

庭槐岁月深，半死尚抽心。叶少宁障日，枝疏不碍禽。

帷幄谅无取，栋梁非所任。愧在龙楼侧，羞处凤池阴。

未能辞雨露，犹得款衣簪。惜悲生意尽，空馀古木吟。
又寻朱考亭张南轩二先生讲堂拜其遗趾
黄公辅（明代）

洞辟苍崖俗累稀，流风犹在讲堂非。四箴有石看来旧，万赖无声听欲微。

寒色浅深知节序，野花开落是真机。偶来揽胜因怀古，山鸟自啼还自飞。
秋雨夜眠
白居易（唐代）

凉冷三秋夜，安闲一老翁。
卧迟灯灭后，睡美雨声中。
灰宿温瓶火，香添暖被笼。
晓晴寒未起，霜叶满阶红。
绛都春
吴则礼（宋代）

韶华渐好。报锦里又是，春风来早。昴宿降萧，崧岳生申符英表。三朝幸望人倾祷。寿与长城俱老。碧油红旆，高牙大纛，一时荣耀。

矫矫。甘泉旧德，少年日，翰苑玉堂曾到。润饰帝谟，粉泽皇猷文章妙。主盟经济尊吾道。早晚促归岩庙。愿同海内苍生，伫看凤诏。
和陶渊明饮酒诗
滕岑（宋代）

爱酒扬子云，家世一区宅。
校书登天禄，落拓聊寓迹。
彼视汉公卿，何啻相什百。
著书效周易，人笑玄尚白。
傥非桓谭辈，诋诮谁与惜。
览镜
潘玙（宋代）

览镜颜如改，登楼足尚疲。
惜于多病里，过了少年时。
对月能忘酒，看花间有诗。
独余豪气在，频把剑尘吹。
寄左省韦起居序
郑谷（唐代）

风神何蕴藉，张绪正当年。端简炉香里，濡毫洞案边。

饰装无雨备，著述减春眠。旦夕应弥入，银台晓候宣。
龙眠居士画十六大阿罗汉赞 其十
李纲（宋代）

长松森然，虬枝拂天。支颐据木，仰睇玄猿。竹树之间，方虚禅座。

我欲摄衣，往补其处。
沁园春·送春
刘辰翁（宋代）

春，汝归欤？风雨蔽江，烟尘暗天。况雁门阨塞，龙沙渺莽，东连吴会，西至秦川。芳草迷津，飞花拥道，小为蓬壶借百年。江南好，问夫君何事，不少留连？
江南正是堪怜！但满眼杨花化白毡。看兔葵燕麦，华清宫里；蜂黄蝶粉，凝碧池边。我已无家，君归何里？中路徘徊七宝鞭。风回处，寄一声珍重，两地潸然！
寓陈杂诗十首 其二
张耒（宋代）

昔记古甲子，商灭而周兴。如何雨此日，乃为霪雨徵。

阴阳久乖张，此事颇有凭。岂天悔牧野，洗此漂杵腥。

旧雨水未乾，洞房苔欲青。新雨虽霢霢，欺我墙善崩。

虚堂就夕眠，永夜楸桐声。萧然秋气至，岂觉巾屦轻。

怜我老病者，三伏困薰蒸。得凉且饱饭，何暇念秋成。
蔡君谟示古大弩牙
梅尧臣（宋代）

黄铜弩牙金错花，银阑线齿如排沙。
上立准度可省括，箭沟三排前直窊。
其度四寸寸五刻，鋈光历历无纤差。
蔡侯出此问谁得，往年客遗来琅琊。
琅琊筑城穿厚壤，既获磨洗争传夸。
莫知岁月孰制作，精妙近世应难加。
发机高下在分刻，今人妄射功仍赊。
愿侯拟之起新法，勿使边兵死似麻。
送袁和叔赴淮阴尉
孙应时（宋代）

底事书生用一官，强随时样著衣冠。
千年蠹简人情冷，百折羊肠世路难。
未必功名欺老在，且凭书信报平安。
秋风我亦淮东去，留取江山对眼看。
春燕
朱淑真（宋代）

帘前日暖翩翩过，帘外风轻对对斜。偏是社来还社去，年年不见蜡梅花。
浣溪沙
王之道（宋代）

冻卧袁安已复苏。闭门那患出无车。似渠人物到今无。

可笑昆无夸片玉，须怜沧海叹遗珠。时来应许捋君须。
挽浙东李两山宣慰四首 其三
曹伯启（元代）

恋阙丹心老益坚，短蓬长路岁寒天。谁知造物无情甚，华屋丘山在眼前。
荡舟海目山下捕鲥鱼为鲙 其二
屈大均（明代）

烂鳞粉颊满渔船，煮用涓涓海目泉。海目山人不可见，中流一啸𤀌寄川。
简宝鸡王二尹
程本立（明代）

南经险道入褒斜，十步跻攀九叹嗟。奇骏旧曾分上厩，蹇驴今叹借东家。

渭河夜雨鸣清濑，秦岭朝云化紫霞。万里一官谁见忆，天涯更复有天涯。
元夕雨中偶成四绝奉寄东斋
陈起（宋代）

片云才起月无辉，一缕沉烟对雨时。
病后情怀慵把酒，看他儿辈探官嬉。
曹南试院怀向子諲兄弟兼呈张扩
吕本中（宋代）

大向金相玉为表，小向坚车取长道。闭门不见今几日，尘埃满城何时好。

病夫坐稳百不闻，读书聒人到夜分。朝来雨过凉气足，思与张侯同叩门。
答秦兵部求墨竹
王佐才（宋代）

夜到茆亭近竹篱，影随寒月下苔墀。
吟余未懒萧疎兴，曾写离披一两枝。
夜坐偶作
周孚（宋代）

霜风振枯条，掩户日已夕。老屐不出游，畏此寒懔慄。

挑灯对空炉，虫声喧四壁。翻书娱两眦，渺渺玄雾隔。

爬搔馀倦酲，城鼓听历历。狸奴木上坐，相对成二客。

殷勤谢尔曹，伴我此岑寂。干时悔前猛，学道饱新得。

请看警露鹤，何似遇风鹢。怀情郁不语，檐月已半仄。
寿龚国太
陈宓（宋代）

三朝十国锡封频，八帙华龄岁律新。
膝下平分千里月，门中浑作一家春。
已将相业传诸子，更喜闻孙早有人。
岁挹壶山入壶斝，寿溪衮衮寿杯醇。
山中寄外
龙辅（宋代）

跻攀不辞远，微汗湿红粉。
万一有桃源，当期郎共隐。
发介休县过义棠宿灵石途中即事 其一
张仁黼（清代）

古镇义棠过，故关冷泉摩。两山争壁立，湍悍夹汾河。
次临封八景韵 其二 灵洲渔唱
蒙曾暄（明代）

何年神物结灵洲，付与渔人唱上头。惯弄烟波欺浪险，闲收纶网放歌秋。

携来市酒呼明月，醉去狂吟和碧流。忆昔独醒人已远，凭谁共拟濯缨游。
观梅 其一
方岳（宋代）

苍烟乔木野人家，数掩山篱一径斜。此老不知何面目，只将空手对梅花。
古藤杖歌
陆游（宋代）

我有古藤杖，夭矫蛟龙形。
生於峭壁绝上，乃是会稽山阴之兰亭。
历吴入楚上巴硖，北游直看秦山青。
夜飞或随暴雨去，旦归常带流漦腥。
与子扶携各老大，勿复狡狯夸神灵。
愔愔从此常倚壁，听我夜诵黄庭经。
水调歌头
刘辰翁（宋代）

江耆英。乔木南山，为人父，为众父；光风霁月，有一天，有二天。固父十万户之民，同致八千秋之祝。某俚歌水调，上赞金丹，辄陈宗工，窃幸微眄。

先生岂我辈，造物乃其徒。荷衣自放林壑，亦未弃银鱼。留得东篱晚节，笑倒龙山秃帽，一醉插茱萸。天下有大老，携手盍归乎。

别头经，三昼梦，一编书。向之麟者止矣，且看老溪图。历遍后天既未，依约明朝三五，干体适当符。还以奉公寿，不是讲鹅湖。
送汤漕使赴省
释妙声（明代）

冉冉岁云暮，萧萧班马鸣。蓐食俟明发，走赴公家程。

江南足粳俟，我仓今既盈。中吴开饟台，转海趋神京。

国用食为本，均输寄非轻。上计选才彦，君今及此行。

堂堂紫薇垣，冠佩罗群英。愿言慎词令，专对贵尽诚。

江湖渺空阔，冰霰浩纵横。岂不念逸乐，王事靡皇宁。

谖草日已长，春兰亦向荣。当思倚门望，庶尽君子情。
王郎中妓席五咏。歌（一作王郎中席歌妓）
顾况（唐代）

柳拂青楼花满衣，能歌宛转世应稀。

空中几处闻清响，欲绕行云不遣飞。
训蒙绝句 心之官则思
朱熹（宋代）

一身胡属此心微，只为能思择所为。底事虚灵成暗塞，独于物欲用其思。
客枕 其一
释文珦（宋代）

客枕正无憀，寒鸡鸣夜半。开门望天末，月沉星烂烂。
曲江忆李十一
白居易（唐代）

李君殁后共谁游，柳岸荷亭两度秋。

独绕曲江行一匝，依前还立水边愁。
西江月·堪叹西南地顺
王哲（金朝）

堪叹西南地顺。烧柴都是真银。火中焰迸两般身。一半金花绽尽。认得斤星有准。即时分付良因。西江月里弄精神。显出灵童真印。
使还至菱陂驿渡浉水作
刘长卿（唐代）

清川已再涉，疲马共西还。何事行人倦，终年流水闲。

孤烟飞广泽，一鸟向空山。愁入云峰里，苍苍闭古关。
归来二首儿子创小楼以安老者 其一
戴复古（宋代）

老去知无用，归来得自如。几年眠客舍，今日爱吾庐。

处世无长策，闲时读故书。但能营一饱，浑莫问其馀。
有怀聂尉五首
白玉蟾（宋代）

月湿松梢露，溪鸣竹里风。
是中有诗味，何日一樽同。
别绶老
张元干（宋代）

无端流落迫残年，三十南山访老禅。
未契安心了难觅，不如同老且随缘。
频移竹几负寒日，旋拾松梢炊晚烟。
珍重孤云出山去，东西南北一青天。
七十翁吟七言十绝
方回（元代）

一河绿水小楼前，八十老翁犹驾船。
七十老翁幸静坐，有书不读真可怜。
酬王元渤舍人方智善学士求余作墨竹一首
刘一止（宋代）

堂名似贤人似竹，瘦节孤高照崖谷。百年人与竹俱化，尚有诸孙来借宿。

家风爱竹馀底事，至今十饭九不肉。惟应说食诳枯肠，更写寒梢媚幽独。

王郎散带谈清虚，为竹造门颜不忸。方英炯炯貌臞甚，门倚江干千个绿。

两家人物总风流，石壁山前烟雨秋。岂惟千首轻万户，胸中世袭潇洒侯。

我乃痴绝非画绝，怜此霜根贯金铁。短绡淡墨持似公，更听哦诗声激烈。
观宋州田大夫打球
张祜（唐代）

白马顿红缨，梢球紫袖轻。晓冰蹄下裂，寒瓦杖头鸣。

叉手胶粘蹄，分鬃线道絣.自言无战伐，髀肉已曾生。
赠朱世英
释德洪（宋代）

老妻营炊，稚子汲水。庞公扫除，丹霞适至。弃帚迎朋，一笑相视。

不必灵照，多说道理。
和张文裕初寒十首 其三
司马光（宋代）

何处初寒好，初寒洛水桥。沙痕水清浅，风叶柳萧条。

关塞长涂直，嵩丘倒影遥。凤楼虽在北，车马不尘嚣。
杂言用投丹阳知己兼奉宣慰判官（以下见《诗纪》）
李白（唐代）

客从昆仑来，遗我双玉璞。云是古之得道者西王母食之馀，

食之可以凌太虚。受之颇谓绝今昔，求识江淮人犹乎比石。

如今虽在卞和手，□□正憔悴，了了知之亦何益。

恭闻士有调相如，始从镐京还，复欲镐京去。能上秦王殿，

何时回光一相眄。欲投君，保君年，幸君持取无弃捐。

无弃捐，服之与君俱神仙。
余去冬赴南阳过尉氏以不获见孙少魏为恨近于同僚处见孙诗次韵寄之
赵鼎臣（宋代）

发如黑漆未成翁，野鹤孤高不受笼。踠足自疑天宇隘，举鞭可但冀群空。

闲吟秀句邀诗客，自协新声按舞童。已卜异时干典谒，莫嫌俗士不教通。
芝云堂夜集分韵得相字
袁华（明代）

今夕复何夕，张燕芝云堂。西风度江汉，仰见征鸿翔。

坐中仙释侣，学道攻文章。飘飘鸾鹄姿，皎皎金玉相。

上客貌苍古，乃是李伯阳。忆别昆丘颠，十见木叶黄。

相逢玉山里，语旧热中肠。促席更秉烛，深杯送瑶浆。

酒阑登雪巢，取琴弦清商。一弹别鹤操，再鼓凤求凰。

人生会合难，引满重举觞。与子各尽醉，忧乐俱两忘。
集李园值雨得花云二字 其二
谢榛（明代）

名园时共赋，物色两平分。花润不多雨，山青无定云。
鉴堂初夏把酒
邓深（宋代）

新笋过林竹有筠，老蚕登箔茧成身。
日穿云出潜驱雾，风卷花飞猛送春。
乳燕帘栊中昼后，绿阴池馆一番新。
欲酬佳致须何物，莫厌芳醪满入唇。
禅人画师像请赞
释如珙（宋代）

黄檗不是临济，争打六十拄杖。
较之七佛已前，都无许多劳攘。
即是吾真种草，何须特地写像。
古歌
周馨桂（清代）

我所思，思首阳。采薇甘饿死，焉知名争日月光。我所思，思在陈。

绝粮仍弦歌，焉能放溢为小人。我所思，思邓通。铜山倏予夺，一钱不名死困穷。

我所思，思倏倏。身虽都将相，饿死命与仇为谋。彼哉骄矜气盖世，安识人间第一流。
白公草堂
孔武仲（宋代）

达士因忘世，非求高尚名。
林泉得佳处，风物有余清。
贝锦伤才舌，浮云寄宦情。
诗才今古备，性理死生明。
莲沼秋芳合，香山晚翠横。
黄芦绕官舍，不复念青城。
酹江月 六月十四日感旧先生诞日
李俊民（金朝）

臞仙风格，暂天教作个，人閒浮客。白发光阴催老境，谁见摩挲客狄。

挥剑成河，曳戈却日，著尽回天力。黄粱梦觉，转头一段陈迹。

休问花谢花开，春兰秋菊，总被风欺得。华表鹤来人换世，惟有眼前山色。

偎径栽松，傍门插柳，笑比陶彭泽。晚凉月下，一樽聊永今夕。
江右四郡谚
佚名（唐代）

筠袁赣吉，脑后插笔。
四知篇 其二 汝南张中丞助父
胡应麟（明代）

明维嘉隆世，率土皆琳琅。前茅奋历郡，大树标娄江。

东南并虎奋，河洛谁鹰扬。张公起汝邓，九尺须眉苍。

追风跃兹白，掣电飞乘黄。腰悬两龙剑，绝代俱干将。

燕台际天起，黄金矗华阳。公年十八九，掉臂排枫阊。

都人诧玉润，夹道观河阳。含香入建礼，待漏趋明光。

明时甫释褐，吏部聊为郎。青藜校中垒，画戟持东方。

一官等泡幻，千劫宁存亡。维时西曹隽，六七争腾骧。

分麾轶两汉，授甲陵三唐。张公奋臂入，操翰如长江。

流星控繁弱，贯月浮馀皇。金膏丽若木，火齐明扶桑。

维扬怯旗鼓，下雉靡旌𣄢。高牙矗梁苑，巨纛悬徐方。

睊睊绛灌目，谤牍如螟蝗。群雄一网尽，窜削盈遐方。

鹿冠挂玄武，一笑骑天狼。天风拂两袖，被发还山冈。

渌波带瀍涧，翠黛萦嵩邙。苏门扣真谛，王屋求仙方。

苍生半眼热，荐辟交岩廊。丹青遍畏垒，无地潜庚桑。

驱车入函谷，紫气流咸阳。琅琊遇次美，櫜鞬划相当。

曹刘倡邺下，苏李酬河梁。英词错金石，逸调劘风霜。

庚辰计群吏，抠趋亦明堂。伊余黑貂敝，青衫卧篷窗。

长安一倾盖，大叫呼元长。名流本第一，国士元无双。

潦倒南皮社，分携剧黄粱。寥寥二十载，复此聆篇章。

嘉隆数六子，吾汝成高阳。矫矫琅琊钵，授衣命如螀。

平原十日饮，异味穷膏粱。燕姬及赵女，寒鳖庖嘉鲂。

雄谭走蛮触，剧论惊蜩螗。山川堕秀色，宇宙回精光。

帝心雅推毂，大府开平凉。飞书走北塞，谕檄平西羌。

峨峨受降壁，三城夹银潢。殊勋勒铜柱，万仞临要荒。

华名既海岱，钜迹仍疆场。宁知息壤誓，不救中山创。

功成合身退，鸟尽知弓藏。人生贵适志，岁月如沧桑。

筑宫近河渚，丹青俨成行。金钗七十二，如花簇银缸。

赤松永辟谷，大隗遥舂粮。途逢广成子，馈药盈筐箱。

时时发缄鲤，询我骑群羊。庸知两孽竖，作剧蟠膏肓。

寥天逝双舄，玉楼路茫茫。丹台易迁少，要秩居文昌。

中原二三子，振袂俱飞扬。回眸盼尘世，鼯鼠跑空仓。

神州逐麟凤，阿阁驰鸾凰。通都洎名岳，百代留青缃。

浚冲复少达，英风嗣王杨。新声播琬琰，旧业呈圭璋。

鸡群睹野鹤，意气时昂昂。伫看汝南族，奕奕传芬芳。
赠诸葛子熙三首 其二
陆友（元代）

百二山河路欲迷，荒林败冢转悽悽。夜深曾过昭陵下，风雨犹疑石马嘶。
自桃川至辰州绝句四十有二 其十
赵蕃（宋代）

试手滩头水乱流，铁鎗崖下晚维舟。两阶舞羽方閒暇，何事兹名有佩牛。
春日杂兴
陆游（宋代）

一枝筇杖一山童，买酒行歌小市中。
莫笑摧颓今至此，当年万里看春风。
过虎牢
陈维崧（清代）

汜水东来，荥阳西去，伤心斜日哀湍。
横鞭顾盼，又过虎牢关。
叹息提兵血战，西风响、一片刀环。
英雄泪，乱山红叶，不待晓霜丹。
追攀，当日事，炎精末造，遗恨灵桓。
又许昌迁驾，不肯回銮。
今古兴亡转换，谁相问、剩水残山。
凭高望，汉陵魏阙，一样土花斑。
相和歌辞。婕妤怨
陆龟蒙（唐代）

妾貌非倾国，君王忽然宠。南山掌上来，不及新恩重。

后宫多窈窕，日日学新声。一落君王耳，南山又须轻。
澹菴
白玉蟾（宋代）

平生只要乐清虚，占断人间静处居。
古壁空悬三尺剑，幽窗闲却一床书。
远山喜色日初染，枯木凉声风自梳。
细嚼清闲滋味别，云霞收拾作粮储。